SKRIFTLIG FORESPØRGSEL P-1885/01

af Marco Pannella (TDI) til Kommissionen

(21. juni 2001)

Om: Bjergstammer i Vietnam

I februar 2001 indsatte den vietnamesiske regering tanks, helikoptere og over 13 regimenter soldater i Vietnams centrale højland for at nedkæmpe kristne bjergstammers demonstrationer. Disse indfødte bjergstammer protesterede mod arrestationen mod to af deres kirkelige ledere såvel som mod mange års religiøs forfølgelse og konfiskering af deres forfædres jord. International Commission of Jurists (den australske sektion) udgav i februar 2000 en rapport, hvori den konkluderede, at Vietnam siden 1975 havde gjort sig skyldig i alvorlige krænkelser af menneskerettighederne i forhold til disse bjergfolk i form af tortur, vilkårlige arrestationer, steriliseringskampagner, som krænker kvindernes rettigheder, tvangsforflyttelser og ekspropriering af deres traditionelle landområder og stigende krænkelser af religionsfriheden.

Det rapporteres, at den indfødte bjergbefolkning nu udsættes for terror fra sikkerhedsstyrkernes side. Situationen er blevet så uholdbar, at bjergstammerne flygter til Cambodja, og Amnesty International, Human Rights Watch, Refugees International og FN's flygtningehøjkommissær kræver hasteforanstaltninger til beskyttelse af disse befolkninger, eftersom Vietnam har udbudt dusører for at fange og tilbagelevere dem. I juni 2001 er området fortsat ramt af undtagelsestilstand og medie-blackout. Vietnam har endvidere afspærret regionen i et forsøg på at tilbageholde flygtninge.

Har Kommissionen allerede behandlet rapporterne om menneskerettighedskrænkelserne over for bjergbefolkningen i Vietnams centrale højland og den humanitære krise, der kan opstå, hvis større dele af bjergbefolkningen tvinges til at flygte? Har Kommissionen gjort tilvejebringelse af bistand til og samhandel med Vietnam betinget af, at den vietnamesiske regering overholder de internationale menneskerettighedsbestemmelser?

Svar afgivet på Kommissionens vegne af Christopher Patten

(13. juli 2001)

Af samarbejdsaftalen mellem Det Europæiske Fællesskab og Vietnam, som blev undertegnet i 1995, fremgår det af artikel 1, at respekten for menneskerettighederne og de demokratiske principper er grundlaget for samarbejdet mellem parterne. Derfor overvåger Kommissionen sammen med de medlemsstater, der er til stede i Vietnam, nøje menneskerettighedssituationen i landet som led i EU's politik, der går ud på at støtte den vietnamesiske regering i dens bestræbelser på hele tiden at forbedre situationen på menneskerettighedsområdet. Kommissionen deltager også sammen med medlemsstaterne i alle diplomatiske henvendelser til den vietnamesiske regering, der drejer sig om menneskerettigheder.

Urolighederne i de centrale provinser Gia Lai og Dac Lac i begyndelsen af februar 2001 var emnet for en erklæring udstedt af den vietnamesiske udenrigsminister. Det forlød, at tusinder af medlemmer af etniske minoriteter havde deltaget i demonstrationer, som i nogle tilfælde førte til voldsomme episoder med grupper af demonstranter, der blokerede en national hovedfærdselsåre og angreb et postkontor og en telefoncentral samt andre offentlige bygninger

under fire dages lange optøjer. Politi og militærstyrker med helikoptere blev sat ind for at genindføre ro og orden. Der blev foretaget en række arrestationer (oprindeligt angivet til 20). Det var det officielle vietnamesiske nyhedsbureau, der berettede om begivenhederne. Udenlandske korrespondenter kunne ikke få tilladelse til at besøge de to provinser.

Observatører i Vietnam mener, at protesterne udløber af en mængde omstændigheder. Provinserne har været relativt tyndt befolkede i mange år, inden regeringen tilskyndede folk til at bosætte sig i området for at øge anvendelsen af landbrugsjorden, som hidtil kun var blevet sparsomt udnyttet af den lokale befolkning. Der blev især plantet plantager til produktion af kaffe, som er blevet en vigtig eksportvare for Vietnam. Mange af de nye beboere, var imidlertid fra de etniske Kinh- og Viet-grupper (de to dominerende etniske grupper i Vietnam). Der var også forlydender om konfiskation af jord og korruption blandt lokale funktionærer under selve bosættelserne.

Det er også blevet antydet, at den vietnamesiske regerings bestræbelser på at forsone sig med den katolske og den officielle protestantiske kirke er faldet de etniske minoriteter for brystet. Mange af bjergstammerne skal efter forlydende være tilknyttet en hemmelig protestantisk, evangelisk kirke, som ikke er anerkendt af de vietnamesiske myndigheder.

Endelig siges det, at bjergstammerne førhen først havde kæmpet mod og derpå samarbejdet med den franske hær. Nogle af dem havde senere kæmpet sammen med de amerikanske styrker mod kommunisterne i Vietnamkrigen.

Kommissionen vil fortsat, så vidt det er muligt under de foreliggende omstændigheder, hvor det er svært at få adgang til området, overvåge udviklingen her.